钦定古今图书集成/明伦汇编/官常典/第283卷 > 后汉
## 钦定古今图书集成/明伦汇编/官常典/第283卷 > 后汉

按汉设太子太傅，掌辅导。设太子少傅，领其官属。
按《后汉书百官志》：太子太傅一人，中二千石。本注曰：
“职掌辅导太子，礼如师。”不领官属。

〈注〉荀绰《晋百官表注》曰：“唐虞官。”

太子少傅，二千石。本注曰：“亦以辅导为职，悉主太子
官属。”

〈注〉《汉官》曰：员吏十三人。

太子率更令一人，千石。《本注》曰：“主庶子舍人更直，职
似光禄。”

太子庶子，四百石。《本注》曰：“无员，如三署中郎。”

太子舍人，二百石。本注曰：“无员。更直宿卫，如三署郎
中。”

〈注〉《汉官》曰：“十三人，选良家子孙。”

太子家令一人，千石。《本注》曰：“主仓谷饮食，职似司农、
少府。”

太子仓令一人，六百石。《本注》曰：“主仓谷。”

太子食官令一人，六百石。《本注》曰：“主饮食。”

太子仆一人，千石。《本注》曰：“主车马，职如太仆。”

太子厩长一人，四百石。《本注》曰：“主车马。”

太子门大夫，六百石。《本注》曰：“旧注云职比郎将。旧有
左右户将，别主左右户直郎，建武以来省之。”

〈注〉《汉官》曰：“门大夫二人，选四府掾属。”

太子中庶子，六百石。本注曰：“员五人，职如侍中。”
太子洗马，比，六百石。本注曰：“旧注云，‘员十六人，职如
谒者。太子出，则当直者在前，导威仪’。”

〈注〉《汉官》曰：“选郎中补也。”

太子中盾一人，四百石。《本注》曰：“主周卫徼循。”

太子卫率一人，四百石。《本注》曰：“主门卫士。”

右属太子少傅。本注曰：“凡初即位，未有太子官属，皆
罢，唯舍人不省，领属少府。”